พิพิธภัณฑ์ผ้าซิ่นตีนจกไท-ยวน ลับแล เปิดสอนทอผ้าซิ่นตีนจกแบบโบราณ ช่วงปิดเทอม เพื่ออนุรักษ์วัฒนธรรมภูมิปัญญาพื้นถิ่นไม่ให้สูญหาย
พิพิธภัณฑ์ผ้าซิ่นตีนจกไท-ยวน ลับแล เปิดสอนทอผ้าซิ่นตีนจกแบบโบราณ ช่วงปิดเทอม เพื่ออนุรักษ์วัฒนธรรมภูมิปัญญาพื้นถิ่นไม่ให้สูญหาย พร้อมเตรียมนำผลงานออกประมูลเพื่อเป็นรายได้และกำลังใจให้กับเด็ก            นายจงจรูญ มโนคำ ผู้ใหญ่บ้านคุ้ม ม.4 ซึ่งเป็นผู้ก่อตั้งพิพิธภัณฑ์ผ้าซิ่นตีนจกไท-ยวน ลับแล ม.4 ต.ชัยจุมพล อ.ลับแล จ.อุตรดิตถ์ หรือ ครูโจของเด็กๆ กล่าวว่า ต้องการอนุรักษ์ สืบสานศิลปะการทอผ้าแบบลับแลโบราณ จึงได้เปิดสอนทอผ้าสำหรับเด็กที่สนใจในช่วงปิดภาคเรียน ตั้งแต่พื้นฐานไปจนถึงการจกลายแบบโบราณ โดยใช้เงินส่วนตัวเป็นค่าเบี้ยเลี้ยง ค่าอาหารกลางวัน ค่าไหม และอุปกรณ์ต่างๆ เปิดสอนเป็นรุ่นที่ 2 แล้ว เพื่อให้เด็กรุ่นใหม่ สืบสานศิลปะการทอผ้าซิ่นตีนจกชั้นสูง ไม่ให้สูญหายไป โดยเริ่มจากเด็กในชุมชนที่มีความสนใจ และหลังจากนี้จะขยายไปยังกลุ่มเยาวชนในโรงเรียนต่างๆ ให้เข้ามาเรียนรู้ศิลปะการทอผ้าซึ่งเป็นวัฒนธรรม ภูมิปัญญาของชาวลับแลไม่ให้สูญหาย และหวังว่าจะเป็นตัวแทนที่จะถ่ายทอดไปสู่เด็กรุ่นหลังต่อไปด้วย โดยผ้าที่เด็กทอ จะนำออกประมูลในงาน “นุ่งซิ่น กินทุเรียน” ซึ่งจะจัดขึ้นในวันที่ 29 มิถุนายนนี้ ที่พิพิธภัณฑ์ผ้าซิ่นตีนจกไท-ยวน ลับแล เพื่อเป็นรายได้ สร้างกำลังใจให้กับเด็กๆ ที่มาร่วมอนุรักษ์สืบสานวัฒนธรรมของบ้านเราไม่สูญหายไปด้วย            น.ส.อัศสุนีย์ ใจวงษ์ อายุ 16 ปี กำลังจะขึ้นระดับชั้นประกาศนียบัตรวิชาชีพ (ปวช.) ปีที่ 2 วิทยาลัยสารพัดช่างอุตรดิตถ์ กล่าวว่า มาเรียนทอผ้าเพื่อนำความรู้ไปต่อยอดการทอผ้าของที่บ้าน และอยากจะใช้เวลาว่างให้เป็นประโยชน์มากกว่าการเล่นมือถือ ซึ่งเล่นนานๆ ก็เสียสายตา แต่มาทอผ้าได้ความรู้และได้ฝึกสมาธิด้วย            นายธีรเมศ ขวัญมุข อายุ 15 ปี กำลังจะขึ้นชั้นมัธยมศึกษาปีที่ 4 โรงเรียนอุตรดิตถ์ดรุณี กล่าวว่า ชอบการทอผ้า เพราะเห็นแม่ทอมาตั้งแต่เด็ก แต่แม่ไม่เคยสอน เพราะกลัวว่าจะทำขาดเสียหาย จึงมาเรียนที่นี่ ซึ่งได้ความรู้ ได้ประสบการณ์ สามารถนำไปเป็นอาชีพได้            น.ส.ศิรินันท์ จันทะวงษ์ อายุ 22 ปี ซึ่งเพิ่งเรียนจบ กล่าวว่า มาเรียนระหว่างรอสอบบรรจุเข้าทำงาน จะได้มีความรู้ติดตัว โดยได้เรียนตั้งแต่ตำนาน ความเป็นมาของผ้าทอ วิธีการทำผ้าซิ่น การจกลายผ้า ซึ่งหากในอนาคตไม่มีงาน หรือเกษียณอายุ ก็สามารถนำมาประกอบอาชีพสร้างรายได้ได้